Smernica Európskeho Parlamentu A Rady 94/60/ES
z 20. decembra 1994,
ktorou sa po štrnástykrát mení a dopĺňa smernica 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 100a,
so zreteľom na návrh strany Komisie [1],
so zreteľom na stanovisko Hospodárskeho a sociálneho výboru [2],
v súlade s postupom, na ktorý sa vzťahuje článok 189b zmluvy [3],
keďže by mali byť prijaté a schválené opatrenia na dotvorenie vnútorného trhu; keďže vnútorný trh predstavuje oblasť bez vnútorných hraníc, v rámci ktorej je zaručený voľný pohyb tovaru, osôb, služieb a kapitálu;
keďže rozvoj vnútorného trhu by mal tiež postupne zlepšovať kvalitu života, ochranu zdravia a bezpečnosť spotrebiteľov; keďže opatrenia navrhnuté touto smernicou sú v zhode s uznesením Rady z 9. novembra 1989 o budúcich prioritách pričlenených opätovnej realizácii stratégie ochrany spotrebiteľa [4],
keďže Rada a zástupcovia vlád členských krajín na zasadaní v rámci Rady prijali a schválili rozhodnutie 90/238/Euratom, ESUO, EHS [5] týkajúce sa plánu činnosti pre obdobie 1990 až 1994 v kontexte programu Európa proti rakovine;
keďže látky, ktoré sú uvedené v prílohe I k smernici Rady 67/548/EHS [6], sú klasifikované ako karcinogény kategórie 1 alebo 2, alebo môžu spôsobovať rakovinu; keďže s cieľom zlepšenia ochrany zdravia by takéto látky a prípravky obsahujúce takéto látky nemali byť uvádzané na trh ako tovar určený na použitie širokou verejnosťou;
keďže látky, ktoré sú uvedené v prílohe I k smernici 67/548/EHS a sú kvalifikované ako mutagény kategórie 1 alebo 2, môžu spôsobovať dedičné genetické poruchy; keďže s cieľom zlepšenia ochrany zdravia by takéto látky a prípravky obsahujúce takéto látky nemali byť uvádzané na trh ako tovar určený na použitie širokou verejnosťou;
keďže látky, ktoré sú uvedené v prílohe I k smernici 67/548/EHS a sú klasifikované ako toxické látky kategórie 1 alebo 2 postihujúce rozmnožovanie, môžu spôsobovať defekty plodu; keďže na zlepšenie ochrany zdravia by takéto látky a prípravky obsahujúce takéto látky nemali byť uvádzané na trh ako tovar určený pre použitie širokou verejnosťou;
keďže z dôvodov jednoznačnosti a jasnosti by sa na takéto látky malo vzťahovať označovanie podľa všeobecne platného názvoslovia, a to najmä názvoslovia Medzinárodnej únie teoretickej a aplikovanej chémie (International Union of Pure and Applied Chemistry - IUPAC); keďže príloha I k smernici 67/548/EHS (Zoznam nebezpečných látok) sa pravidelne aktualizuje formou jej prispôsobovania technickému rozvoju (pokroku); keďže s cieľom aktualizácie tejto smernice bude Komisia Európskemu parlamentu a Rade najneskôr do šiestich mesiacov od dátumu uverejnenia takéhoto prispôsobenia technickému rozvoju v Úradnom vestníku Európskych spoločenstiev predkladať návrh na smernicu upravujúcu látky nanovo klasifikované ako karcinogénne v kategóriách 1 a 2, mutagénne v kategóriách 1 a 2 a toxické pre rozmnožovanie v kategóriách 1 a 2;
keďže horeuvedený návrh zo strany Komisie bude brať do úvahy nebezpečenstvá a prednosti nanovo klasifikovaných látok, ako aj právne ustanovenia spoločenstva pre analýzu nebezpečenstva;
keďže príloha I k smernici 67/548/EHS stanovuje jednotlivé hraničné hodnoty koncentrácie pre takéto látky, a že v prípade absencie takýchto hraničných hodnôt, tabuľka VI prílohy I k smernici Rady 88/379/EHS [7] stanovuje všeobecné maximálne prípustné hodnoty koncentrácie, ktoré platia pre takéto látky obsiahnuté v prípravkoch;
keďže podľa definície v prílohe k tejto smernici môže mať kreozot pre svoj obsah známych karcinogénov škodlivé účinky na zdravie; keďže z týchto dôvodov by používanie kreozotu pri úprave dreva, predaj a používanie dreva upravovaného kreozotom malo byť obmedzené;
keďže niektoré zložky kreozotu sa vyznačujú slabou odbúrateľnosťou a sú škodlivé pre určité organizmy v životnom prostredí; keďže tieto zložky môžu v dôsledku používania upravovaného dreva prenikať do životného prostredia;
keďže niektoré chlórované rozpúšťadlá predstavujú nebezpečenstvo pre zdravie a nemali by sa v látkach a prípravkoch predávať širokej verejnosti;
keďže obmedzenia používania kreozotu pri úprave dreva, predaja a používania dreva upravovaného kreozotom a používania chlórovaných rozpúšťadiel stanovené touto smernicou berú do úvahy súčasnú úroveň znalostí a technológií týkajúcich sa bezpečnejších alternatív;
keďže obmedzenia, ktoré už určité členské štáty prijali a schválili pre uvádzanie na trh a používanie uvedených látok alebo prípravkov obsahujúcich takéto látky, majú priamy dopad na vytvorenie a fungovanie vnútorného trhu; keďže je preto potrebné v tejto oblasti aproximovať právne predpisy členských štátov a následne pozmeniť prílohu I k smernici Rady 76/769/EHS [8];
keďže táto smernica neovplyvňuje právne predpisy spoločenstva stanovujúce minimálne požiadavky na ochranu pracovníkov obsiahnuté v smernici Rady 89/391/EHS [9] a v samostatných smerniciach, ktoré sa na nej zakladajú, a to najmä v smernici 90/394/EHS [10],
PRIJALI TÚTO SMERNICU:
Článok 1
Príloha I k smernici 76/769/EHS sa týmto mení a dopĺňa podľa znenia prílohy k tejto smernici.
Článok 2
1. Členské štáty prijmú a uverejnia zákony, iné právne predpisy a správne opatrenia, potrebné na dosiahnutie súladu s touto smernicou najneskôr do jedného roka od dátumu jej prijatia a zároveň sú povinné o tom bezodkladne informovať Komisiu.
Tieto ustanovenia uplatňujú od 20. júna 1995.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica je adresovaná členským štátom.
V Bruseli 20. decembra 1994